ผู้นำคาซัคฯ ยืนยัน ทหารรัสเซียเตรียมถอนกำลังหลังช่วยควบคุมการประท้วง 
The mostly Russian troops were deployed to Kazakhstan last week by the CSTO, a security alliance of six former Soviet states, at the president's request amid unprecedented public unrest
กองกำลังดังกล่าวเป็นส่วนหนึ่งของภารกิจรักษาสันติภาพขององค์การสนธิสัญญาความมั่นคงร่วม (Collective Security Treaty Organization - CSTO) ซึ่งเป็นรวมตัวกันของรัสเซียกับประเทศที่เคยอยู่ในสหภาพโซเวียต 5 ประเทศ ได้แก่ อาร์เมเนีย เบลารุส คาซัคสถาน คีร์กีซสถาน และทาจิกิสถาน ปธน.โทคาเยฟ ขอให้ CSTO ส่งกองกำลังดังกล่าวเข้าไปในคาซัคสถาน ในขณะที่กำลังเกิดการประท้วงครั้งใหญ่ซึ่งผู้นำคาซัคสถานกล่าวหาว่ามี "ผู้ก่อการร้าย" ที่ได้รับการสนับสนุนจากต่างชาติอยู่เบื้องหลัง การประท้วงดังกล่าวปะทุขึ้นเมื่อวันที่ 2 มกราคมทางภาตะวันตกของประเทศ เพื่อต่อต้านปัญหาราคาเชื้อเพลิงแพงขึ้น ก่อนที่จะลุกลามไปเป็นการลุกฮือประท้วงรัฐบาล นำไปสู่ความวุ่นวายทางการเมืองครั้งใหญ่ที่สุดนับตั้งแต่คาซัคสถานแยกตัวออกจากสหภาพโซเวียตเมื่อปี ค.ศ. 1991 มีรายงานผู้เสียชีวิตจากความรุนแรงทางการเมืองครั้งนี้หลายสิบคนทั้งในฝั่งผู้ประท้วงและเจ้าหน้าที่รักษากฏหมาย โดยผู้ประท้วงจุดไฟเผาอาคารที่ทำการของเทศบาลเมืองอัลมาตี อดีตเมืองหลวงและเมืองใหญ่ที่สุดของคาซัคสถาน และยึดสนามบินแห่งหนึ่ง ก่อนที่จะถูกกองกำลังความมั่นคงสลายการประท้วงในเวลาต่อมา ปธน.โทคาเยฟ กล่าวต่อคณะรัฐบาลและรัฐสภาคาซัคสถานในวันอังคารว่า "กองกำลังรักษาสันติภาพของ CSTO ได้ปฏิบัติภารกิจหลักลุล่วงแล้ว และกระบวนการถอนกำลังทหารจะเริ่มขึ้นภายในเวลาสองวัน และจะเสร็จสิ้นในเวลาไม่เกินสิบวัน" นอกจากนี้ ปธน.โทคาเยฟ ยังได้ประกาศแต่งตั้งนายกรัฐมนตรีคนใหม่ คือนายอาลีคาน สไมลอฟ หลังจากที่เมื่อสัปดาห์ที่แล้วได้มีการปลดรัฐบาลทั้งชุดตามข้อเรียกร้องของผู้ประท้วง รวมทั้งมีการประกาศจำกัดราคาเชื้อเพลิงไม่ให้สูงเกินไปเป็นเวลา 180 วัน และสั่งปลดอดีตประธานาธิบดี นูร์สุลต่าน นาซาร์บาเยฟ จากตำแหน่งประธานสภาความมั่นคงแห่งชาติของคาซัคสถานด้วย